text: Esbjerg har fået ny hovedsponsor
  14 juli 2014 kl. 08.46
  Selskabet bag superligaklubben Esbjerg, EfB Elite A/S, har indgået en toårig aftale med en ny hovedsponsor. Men først om et par dage vil de sige, hvem sponsoren er.
  I en meddelelse til Fondsbørsen oplyser selskabet bag fodboldklubben, EfB Elite A/S, mandag, at klubben med virkning fra 1. juli 2014 har indgået en toårig aftale med en ny hovedsponsor.
  Men klubben ønsker ikke at fortælle, hvem den nye hovedsponsor er:
  Inden for få dage vil Esbjerg og den nye hovedsponsor være i stand til at give flere informationer om samarbejdet, lover Søren Poulsen, direktør i elite-afdelingen.
  - Vi er meget tilfredse med, at bestræbelserne på at omsætte Esbjergs vellykkede comeback i Superligaen og den europæiske succes i et nyt hovedsponsorat er lykkedes, noterer han i fondbørsmeddelelsen.
  - Ikke kun vi, men en række andre danske topklubber har erfaret, at vi fortsat bevæger os i et vanskeligt marked.
  - Vi har i processen fået bekræftet, at Esbjerg har et stærkt brand, som rummer betydelige kommercielle muligheder for virksomheder uden for fodboldverdenen, siger Esbjerg-direktør, Søren Poulsen, i en fondsbørsmeddelelse.
  Den nye aftale ændrer ikke på Esbjergs forventninger om et overskud før skat på 2-10 millioner kroner i 2014.
  Esbjerg endte på en femteplads i Superligaen i sidste sæson.
  